วิตกกรีซผิดนัดชำระหนี้ฉุดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (30 มิ.ย.) เนื่องจากนักลงทุนยังคงวิตกกังวลว่า กรีซจะผิดนัดชำระหนี้กองทุนการเงินระหว่างประเทศ (IMF) ซึ่งอาจจะส่งผลให้กรีซต้องออกจากยูโรโซน
1 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.3% ปิดวานนี้ (30 มิ.ย.) ที่ 381.31 จุด, ดัชนี CAC-40 ตลาดหุ้นฝรั่งเศสปิดที่ 4,790.20 จุด ลดลง 79.62 จุด หรือ -1.63%, ดัชนี DAX ตลาดหุ้นเยอรมันปิดที่ 10,944.97 จุด ร่วงลง 138.23 จุด หรือ -1.25% และดัชนี FTSE 100 ตลาดหุ้นลอนดอนปิดที่ 6,520.98 จุด ลดลง 99.50 จุด หรือ -1.50%
ตลาดหุ้นยุโรปร่วงลงติดต่อกัน 2 วันทำการ เนื่องจากนักลงทุนกังวลว่ากรีซอาจจะผิดนัดชำระหนี้ IMF  ทั้งนี้ หลังจากตลาดหุ้นยุโรปปิดทำการแล้ว IMF ได้ออกแถลงการณ์ยืนยันว่า กรีซยังไม่ได้ชำระหนี้มูลค่า 1.6 พันล้านยูโรให้กับ IMF ตามกำหนดเมื่อวานนี้ (30 มิ.ย.) ซึ่งทำให้กรีซกลายเป็นประเทศที่พัฒนาแล้วประเทศแรกที่ผิดนัดชำระหนี้ IMF ขณะที่นักลงทุนจับตาดูกรีซจะจัดทำประชามติในวันที่ 5 ก.ค.เพื่อให้ประชาชนชี้ขาดว่าจะรับหรือไม่รับเงื่อนไขในข้อตกลงให้ความช่วยเหลือทางการเงินจากทางเจ้าหนี้
หุ้นกลุ่มสินค้าโภคภัณฑ์ร่วงลง โดยหุ้นอาร์เซลอร์มิททาล และหุ้นบีเอชพี บิลลิตัน ต่างก็ร่วงลงอย่างน้อย 3.2% ส่วนหุ้นหลุยส์ วิตตอง ร่วงลง 1.5% หลังจากแบงก์ ออฟ อเมริกา ได้ปรับลดน้ำหนักความน่าลงทุนของหุ้นหลุยส์ วิตตอง ขณะที่หุ้นคริสเตียน ดิออร์ ดิ่งลง 4.8% หลังจากแบงก์ ออฟ อเมริกา ปรับลดน้ำหนักความน่าลงทุนของหุ้นดังกล่าวลงเช่นกัน